Period: Old Babylonian
Genre: Royal Inscription
Transliteration:
<SURFACE>
{d}inanna
dingir ib₂-ba gu₂-en-na sag il₂
an-ta-ŋal₂ kur-kur-ra dalla
muš₃-me-bi i-ši si
dingir zid ša₃ gur-ru-bi du₁₀-ga
arhuš su₃ la-ra-ah nig₂-gig-ga
šu dab₅-be₂ gal zu-a-aš
nin-mu-ra
nam-til₃
{d}ri-im{d}sin
lugal larsa{ki}ma-še₃
u₃ li-ri-iš-ga-am-lum dumu-munus-a-ni
{d}ri-im{d}sin{d}ša-la-ba-aš-ta-šu
dam ki ag₂ {d}ri-im{d}sin
dumu-munus {d}sin-ma-gir-ke₄
munus sun₅-na
me-te nam-lugal-še₃ tum₂-ma me-en
u₄ nin-mu mu nam-sag₉-ga
gu₃ zid-de₃-eš ma-an-de₂-a
nam-bi-še₃ {d}inanna-ra
inim sag₉-sag₉-ge-da-mu-de₃
dug {na₄}u₂-šu₃
a sikil-la šu tag-ga-še₃ tum₂-ma
nig₂ u₄-bi-ta nin igi du-mu-ne
ba-ra-an-dim₂-ma-a
u₃-mu-dim₂
ka₂ ku₃ kisal-mah e₂-me-ur₄-ur₄
ki u₆ di kalam-ma-ka
ul-še₃ mu-ni-gub
šu lu₂ hul <unk> ta
li-ri-iš-ga-am-lum kar-re-de₃
a₂-zag₂ aš-buru₂ kuš-a-na ŋal₂-la
ni₂ nu-zu-ur₂ šum₂-mu-de₃
šag-hal igi-ni-a zid-zi-i-de₃
zid-ni uru₃ ak-de₃
nam-til₃ li-ri-iš-ga-am-lum dumu-munus-mu
u₃ nam-til₃-mu-še₃
geme₂ ni₂-tuku-ni me-en
a mu-na-ru
u₄-me-da u₄-da egir-bi-še₃
lu₂ kin ak-a-mu ib₂-zi-ir-re-a
ki-gub-ba-bi ib₂-da-ab-kur₂-ru-a
ki kur₂-ra bi₂-ib₂-gub-bu-a
mu-sar-ra-ba šu bi₂-ib₂-ur₃-a
mu-ni bi₂-ib₂-sar-re-a
aš₂ bala-ba-ke₄-eš
lu₂-kur₂ šu ba-an-zi-zi-i-a
lu₂-ba {d}inanna nin kur-kur-ra-ke₄
ša₃ ib₂-ba lipiš-bal-a-ni
aš₂ gig-ga he₂-en-e

Cuneiform:
<SURFACE>
𒀭𒈹
𒀭𒌈𒁀𒄘𒂗𒈾𒊕𒅍
𒀭𒋫𒅅𒆳𒆳𒊏𒈦𒄘𒃼
𒈹𒈨𒁉𒄿𒅆𒋛
𒀭𒍣𒊮𒄥𒊒𒁉𒄭𒂵
𒃣𒋤𒆷𒊏𒄴𒃻𒍼𒂵
𒋗𒆪𒁉𒃲𒍪𒀀𒀸
𒎏𒈬𒊏
𒉆𒋾
𒀭𒊑𒅎𒀭𒌍
𒈗𒌓𒀕𒆠𒈠𒂠
𒅇𒇷𒊑𒅖𒂵𒄠𒈝𒌉𒊩𒀀𒉌
𒀭𒊑𒅎𒀭𒌍𒀭𒊭𒆷𒁀𒀸𒋫𒋗
𒁮𒆠𒉘𒀭𒊑𒅎𒀭𒌍
𒌉𒊩𒀭𒌍𒈠𒄫𒆤
𒊩𒁔𒈾
𒈨𒋼𒉆𒈗𒂠𒁺𒈠𒈨𒂗
𒌓𒎏𒈬𒈬𒉆𒊷𒂵
𒅗𒍣𒉈𒌍𒈠𒀭𒌤𒀀
𒉆𒁉𒂠𒀭𒈹𒊏
𒅗𒊷𒊷𒄀𒁕𒈬𒉈
𒂁𒎎𒌑𒂠
𒀀𒂖𒆷𒋗𒋳𒂵𒂠𒁺𒈠
𒃻𒌓𒁉𒋫𒎏𒅆𒁺𒈬𒉈
𒁀𒊏𒀭𒁶𒈠𒀀
𒅇𒈬𒁶
𒆍𒆬𒆦𒈤𒂍𒈨𒌴𒌴
𒆠𒅆𒂍𒁲𒌧𒈠𒅗
𒌌𒂠𒈬𒉌𒁺
𒋗𒇽𒅆𒌨<unk>𒋫
𒇷𒊑𒅖𒂵𒄠𒈝𒋼𒀀𒊑𒉈
𒀉𒉺𒀸𒁔𒋢𒀀𒈾𒅅𒆷
𒉎𒉡𒍪𒌫𒋧𒈬𒉈
𒊕𒄬𒅆𒉌𒀀𒍣𒍣𒄿𒉈
𒍣𒉌𒌶𒀝𒉈
𒉆𒋾𒇷𒊑𒅖𒂵𒄠𒈝𒌉𒊩𒈬
𒅇𒉆𒋾𒈬𒂠
𒊩𒆳𒉎𒌇𒉌𒈨𒂗
𒀀𒈬𒈾𒊒
𒌓𒈨𒁕𒌓𒁕𒂕𒁉𒂠
𒇽𒆥𒀝𒀀𒈬𒌈𒍣𒅕𒊑𒀀
𒆠𒁺𒁀𒁉𒌈𒁕𒀊𒉽𒊒𒀀
𒆠𒉽𒊏𒉈𒌈𒁺𒁍𒀀
𒈬𒊬𒊏𒁀𒋗𒉈𒌈𒃡𒀀
𒈬𒉌𒉈𒌈𒊬𒊑𒀀
𒀾𒁄𒁀𒆤𒌍
𒇽𒉽𒋗𒁀𒀭𒍣𒍣𒄿𒀀
𒇽𒁀𒀭𒈹𒎏𒆳𒆳𒊏𒆤
𒊮𒌈𒁀𒀚𒁄𒀀𒉌
𒀾𒍼𒂵𒃶𒂗𒂊